חוק המכון הלאומי למצוינות בספורט (מכון וינגייט), התשע"ז–2017
הצעת חוק ממשלתית, הכנסת ה-20
פורסם: ספר החוקים, חוברת 2621, עמ' 536, 2017-03-30T00:00:00+03:00
החוק מעגן את מעמדו של מכון וינגייט כמכון הלאומי למצוינות בספורט. החוק קובע הוראות בדבר הקמתו של המכון כתאגיד סטטוטורי וכי מטרותיו הן לקדם את תרבות הספורט בישראל לפתח ולקדם את פעילויות הספורט בישראל, בכל הענפים והרמות, וליזום פעילויות כאמור, כתשתית לפיתוח הספורט ההישגי; לקדם את המצוינות בספורט ההישגי, ובכלל זה לסייע לספורטאים ההישגיים בהתקדמותם המקצועית. עוד מעגן החוק את יחידות המכון, וכן את שיתוף הפעולה שלו עם הוועד האולימפי בהפעלת היחידה לספורט הישגי, וקובע את תפקידיו הציבוריים לשם השגת מטרותיו. בנוסף על תפקידיו הציבוריים, יוכל המכון לבצע פעולות נוספות שיש בהן רווח, בהתאמה למטרותיו ובתנאים שנקבעו בחוק.
החוק קובע הוראות בדבר מוסדות המכון ובהם מועצת המכון וחבריה, ועדת המחקר וועדות המשנה, ועדת הביקורת והמנהל הכללי של המכון והוראות בדבר עובדי המכון. עוד נקבעו הוראות בדבר תקציב המכון, שמימון פעולותיו יבוא מתקציב המדינה וכן מהכנסות נוספות שיהיו לו מפעולותיו ומתרומות, עיזבונות ומענקים.